As dimensions d'a sala (1.000 m²) yeran pensatas ta recibir simultaniament à bells centenars de presonas: encara que iste edificio no ha plegato pas dica nusatros, sapemos que mediba 47,42 metros de longaria por 20,76 metros d'amplaria, y con una altaria de 21 metros. A suya planta pareixe inspirata en a dita aula palatina romana de Tréveris. A estructura de l'edificio yera de ladriellos y a suya forma yera a d'una basílica con tres abside: o més gran (17,2 metros), situato a l'ueste, yera destinato a vivienda d'o monarca y d'o suyo grupo de presonalidatz más amanato. Os atros dos absides yeran má chicotz, y se trobaban a o norte y a o sud. A luz dentraba en l'edificio a traviés de dos filas de finestras. O suyo interior ye fácil que hese estato ornato con pinturas en representando scenas d'heroes de l'Antigüedat y tamién contemporanios. Una galería en fusta arredolaba tot l'edificio, entre as dos filas de finestras. Dende ista galería yera posible l'anvista sobre o mercato que se feba a o norte d'o palacio. Se dentraba en o palacio en trescruzando por una galería porticata que se trobaba a o sud d'a sala. L'absidiolo sud tallaba en dos ista dentrada.